Marea Britanie modifică nivelul de alertă teroristă, după atacul din Liverpool.
Marea Britanie a modificat, luni, nivelul de alertă teroristă, de la "substanţial" la "sever", ceea ce presupune că un atentat este "foarte probabil". Decizia a fost luată după explozia unei mașini din oraşul Liverpool.
Decizia de creştere a gradului de alertă teroristă a fost luată de Centrul comun pentru evaluarea riscurilor teroriste (JTAC), după două incidente produse în ultima lună. Duminică, în faţa unui spital din Liverpool a avut loc un incident de tip terorist. O explozie s-a produs la bordul unui taxi. Presupusul autor al atacului a murit în explozie, iar şoferul taxiului a fost rănit, informează Sky News.În urmă cu o lună, deputatul conservator sir David Amess a fost înjunghiat mortal în circumscripţia sa electorală, în Essex, incidentul fiind considerat tot act terorist."Premierul a coordonat în această după-amiază o reuniune de tip COBRA, la care am participat şi eu. Incidentul de la Liverpool a fost declarat act terorist. În al doilea rând, Centrul pentru evaluarea riscurilor teroriste a crescut nivelul de alertă teroristă de la «substanţial» la «sever»", a declarat Priti Patel, ministrul britanic de Interne.